**Συμπληρωματική έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για το νομοσχέδιο «Ο περί της Προστασίας του**

**Ανταγωνισμού Νόμος του 2021»**

**Παρόντες:**

 Κυριάκος Χατζηγιάννης, πρόεδρος Ανδρέας Πασιουρτίδης

 Ονούφριος Κουλλά Πανίκος Λεωνίδου

 Νίκος Σύκας Μιχάλης Γιακουμή

 Γιαννάκης Γαβριήλ Σταύρος Παπαδούρης

 Όπως είναι γνωστό, η συζήτηση του πιο πάνω νομοσχεδίου αναβλήθηκε κατόπιν απόφασης της ολομέλειας του σώματος, που λήφθηκε τη 15η Δεκεμβρίου 2021.

 Ως εκ τούτου, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού επανεξέτασε το εν λόγω νομοσχέδιο σε συνεδρία της, που πραγματοποιήθηκε στις 18 Ιανουαρίου 2022, στην οποία κλήθηκαν και παρευρέθηκαν εκπρόσωποι του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας και η πρόεδρος της Επιτροπής Προστασίας του Ανταγωνισμού (ΕΠΑ).

 Σκοπός του νομοσχεδίου είναι η θέσπιση νέας νομοθεσίας για την προστασία του ανταγωνισμού και η κατάργηση της υφιστάμενης, ώστε να επιτευχθεί η εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία (ΕΕ) 2019/1 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την παροχή αρμοδιοτήτων στις αρχές ανταγωνισμού κρατών μελών ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς».

 Σημειώνεται ότι όλα τα αναλυτικά στοιχεία που αφορούν τον σκοπό και τις επιδιώξεις του νομοσχεδίου, τις απόψεις των εμπλεκομένων, καθώς και τα ζητήματα που απασχόλησαν την επιτροπή στο πρώτο στάδιο της εξέτασής του περιλαμβάνονται στην αρχική έκθεση της επιτροπής.

 Στα πλαίσια της επανεξέτασης του νομοσχεδίου, η επιτροπή επέφερε στο κείμενό του αλλαγές, κυρίως νομοτεχνικής φύσεως, με σκοπό τη διασαφήνιση και βελτίωση συγκεκριμένων προνοιών του, οι οποίες αφορούν τα ακόλουθα:

1. Την ίδρυση και τη συγκρότηση της ΕΠΑ, ώστε να διασφαλιστεί ότι δεν προκύπτει οποιοδήποτε νομικό κενό ή ασάφεια.
2. Την προσμέτρηση της προθεσμίας επιβολής διοικητικών προστίμων από την ΕΠΑ, ώστε, σε περίπτωση που η παράβαση είναι διαρκής ή διαπράχθηκε κατ’ εξακολούθηση, αυτή να προσμετράται από την ημέρα που έπαυσε η σχετική παράβαση.
3. Την υποβολή αίτησης από οποιαδήποτε αρχή ανταγωνισμού κράτους μέλους για εκτέλεση απόφασής της που αφορά την επιβολή προστίμου ή περιοδικών χρηματικών ποινών, ώστε να υπάρχει συμμόρφωση με τις αντίστοιχες διατάξεις της ενωσιακής νομοθεσίας.

 Σημειώνεται ότι οι εκπρόσωποι του Υπουργείου Ενέργειας, Εμπορίου και Βιομηχανίας, της Νομικής Υπηρεσίας της Δημοκρατίας και η πρόεδρος της ΕΠΑ συμφώνησαν με τις πιο πάνω τροποποιήσεις.

 Περαιτέρω, την επιτροπή απασχόλησαν οι πρόνοιες του νομοσχεδίου που αφορούν τα προσόντα που απαιτούνται για διορισμό στη θέση του προέδρου και των τεσσάρων (4) μελών της ΕΠΑ, καθώς και τον τρόπο διορισμού αυτών.

 Σε σχέση με τα πιο πάνω, η επιτροπή αποφάσισε κατά πλειοψηφία των μελών της να επιφέρει τις ακόλουθες αλλαγές στο κείμενο του νομοσχεδίου:

1. Τροποποίηση της πρόνοιας που αφορά τα προσόντα που απαιτούνται για διορισμό στη θέση του προέδρου της ΕΠΑ, ώστε στην εν λόγω θέση να δύναται να διοριστεί πρόσωπο το οποίο κατέχει πτυχίο νομικής και διαθέτει τα προσόντα που απαιτούνται για διορισμό στη θέση του Επαρχιακού Δικαστή σύμφωνα με τις διατάξεις του περί Δικαστηρίων Νόμου.
2. Τροποποίηση της πρόνοιας που αφορά τα προσόντα που απαιτούνται για τον διορισμό των μελών της ΕΠΑ, ώστε ένα (1) εκ των τεσσάρων (4) μελών της να διακρίνεται για την επιστημονική του κατάρτιση και την επαγγελματική του ικανότητα και πείρα στον οικονομικό τομέα.
3. Τροποποίηση της πρόνοιας που αφορά τον τρόπο διορισμού του προέδρου και των μελών της ΕΠΑ, ώστε αυτοί να διορίζονται με απόφαση του Υπουργικού Συμβουλίου, ύστερα από πρόταση του αρμόδιου υπουργού και αφού προηγηθεί σχετική ενημέρωση της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού.

 Υπό το φως των πιο πάνω, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου όπως αυτό έχει τελικά τροποποιηθεί σύμφωνα με τα πιο πάνω κατά τη συζήτησή του στην ολομέλεια του σώματος.

25 Ιανουαρίου 2022

Αρ. Φακ.: 23.01.062.195-2021

ΧΑ/ΣΠ/MC